ಡಿ.ಕೆ ರವಿ ಹೆಸರು, ಪೋಟೋ ಬಳಸದಂತೆ ಸೊಸೆ ಕುಸುಮಾಗೆ ತಾಯಿ ಗೌರಮ್ಮ ತಾಕೀತು ಬೆಂಗಳೂರು : ರಾಜರಾಜೇಶ್ವರಿ ನಗರ ವಿಧಾನಸಭಾ ಚುನಾವಣೆಯಲ್ಲಿ ನನ್ನ ಮಗನ ಪೋಟೋವನ್ನು ಬಳಸಿಕೊಂಡರೇ ಪೋಸ್ಟರ್ ಗಳಿಗೆ ಬೆಂಕಿ ಹಚ್ಚುತ್ತೇನೆ ಎಂದು ಐಎಎಸ್ ಅಧಿಕಾರಿಯಾಗಿದ್ದ ದಿವಗಂತ ಡಿ ಕೆ ರವಿ ಅವರ ತಾಯಿ ಸೊಸೆ ಕುಸುಮ ವಿರುದ್ಧ ಆಕ್ರೋಶ ವ್ಯಕ್ತಪಡಿಸಿದ್ದಾರೆ. ಮುನಿರತ್ನ ರಾಜೀನಾಮೆಯಿಂದ ಎದುರಾದ ಉಪಚುನಾವಣೆಯಲ್ಲಿ ಕಾಂಗ್ರೇಸ್ ಮುಖಂಡ ಹನುಮಂತರಾಯಪ್ಪ ಅವರ ಮಗಳು ಡಿ ಕೆ ರವಿ ಅವರ ಪತ್ನಿ ಕುಸುಮ ರಾಜರಾಜೇಶ್ವರಿನಗರ ವಿಧಾನಸಭಾ ಕ್ಷೇತ್ರದಿಂದ ಸ್ಪರ್ಧಿಸುತ್ತಾರೆ ಎಂಬ ಮಾತುಗಳು ಗರಿಗೆದರಿದ ಹಿನ್ನೆಲೆಯಲ್ಲಿ ಡಿ.ಕೆ ರವಿ ಅವರ ತಾಯಿ ಆಕ್ರೋಶ ಕುಸುಮ ವಿರುದ್ಧ ಬೇಸರ ವ್ಯಕ್ತಪಡಿಸಿದ್ದಾರೆ. ಡಿ.ಕೆ ರವಿ ಸತ್ತ ನಂತರ ಇಲ್ಲಿಯವರೆಗೆ ನಮ್ಮ ಕಡೆ ತಿರುಳಿನೋಡಿಲ್ಲ. ಗಂಡನ ಸಮಾಧಿ ಒಂದು ಗಂಧದ ಗಡ್ಡಿಯನ್ನು ಹಚ್ಚಲು ಬರಲಿಲ್ಲ. ರವಿ ಸಾವಿಗೆ ಸಿಕ್ಕ ಪರಿಹಾರದ ಹಣದಲ್ಲಿ ನಮಗೆ ಒಂದು ರೂಪಾಯಿ ಕೂಡ ಕೊಡಲಿಲ್ಲ, ಎಲ್ಲವನ್ನು ಅವರೇ ನುಂಗಿ ನೀರು ಕುಡಿದಿದ್ದಾರೆ ಎಂದು ಆರೋಪಿಸಿದರು. ಮಗನನ್ನ ಕಷ್ಟ ಪಟ್ಟು ಓದಿಸಿ ಅಷ್ಟು ಎತ್ತರಕ್ಕೆ ಬೆಳೆಸಿದೆ. ಮಗ ಇರುವ ತನಕ ನಮ್ಮನ್ನ ಬಂಗಾರ ನೋಡಿಕೊಂಡ ಹಾಗೆ ನೋಡಿಕೊಂಡ, ನಾನು ಸೊಸೆಯನ್ನ ಹೆತ್ತ ಮಗಳಿಗಿಂತ ಚೆನ್ನಾಗಿ ನೋಡಿಕೊಂಡೆ. ನಮ್ಮನ ಜೀವನದಲ್ಲಿ ಚೆನ್ನಾಗಿ ನೋಡ್ಕೋತಾರೆ ಅನ್ಕೊಂಡೆ. ರವಿ ಸಾವಿನ ನಂತರ ವಿದೇಶಿಕ್ಕೆ ಹೋಗಿ ಎರಡು ವರ್ಷ ಓದಿ ಬರ್ತಿನಿ. ನಿಮ್ಮನ್ನ ನೋಡ್ಕೋತೀನಿ ಅಂತ ಹೋದವರು ಇಲ್ಲಿಯವರೆ ಈಕಡೆ ಬಂದಿಲ್ಲ ಎಂದು ನೋವನ್ನ ಹೊರಹಾಕಿದರು. ಅವರು ಚುನಾವಣೆಗಾದ್ರೂ ನಿಂತುಕೊಳ್ಳಲಿ, ಏನಾದ್ರೂ ಮಾಡ್ಕೋಳ್ಳಲಿ ಡಿ ಕೆ ರವಿ ಹೆಸರು ಬಳಸಬಾರದು. ಹಾಗೇನಾದರೂ ಬಳಸಿದರೆ ಕ್ಷೇತ್ರಕ್ಕೆ ಮಾಧ್ಯಮದವರ ಜೊತೆ ಹೋಗಿ ಪ್ರಶ್ನಿಸುತ್ತೇನೆ ಎಂದಿದ್ದಾರೆ.